項王祠
作者：陸游
朝代：宋

paragraphs: 項里溪水聲潺湲，溪上青山峨髻鬟。
烟村人語虛市合，石橋日落漁樵還。
堂上君王凜八尺，大冠如箕熊豹顔。
筑祠不知始何代，典祀千載誰敢刪。
肅清亭障息剽奪，掃蕩螟螣囚神奸。
范增玉斗久已碎，虞姬粧面留餘潸。
小人平生仰遺烈，近廟欲結茅三間。
時時長歌拔山曲，醉倒聊慰窮途艱。